Document ID: 32014D0190

DECIZIA DE PUNERE ÎN APLICARE A COMISIEI
din 3 aprilie 2014
de stabilire a repartizării anuale a resurselor globale pentru fiecare stat membru din Fondul european de dezvoltare regională, Fondul social european și Fondul de coeziune în cadrul obiectivului privind investițiile pentru creștere economică și ocuparea forței de muncă și al obiectivului de cooperare teritorială europeană, a repartizării anuale a resurselor pentru fiecare stat membru din alocările specifice pentru inițiativa privind ocuparea forței de muncă în rândul tinerilor, împreună cu lista regiunilor eligibile, precum și a sumelor care urmează să fie transferate din alocările fiecărui stat membru din Fondul de coeziune și din fondurile structurale către Mecanismul pentru Interconectarea Europei și către ajutorul pentru cele mai defavorizate persoane pentru perioada 2014-2020
[notificată cu numărul C(2014) 2082]
(2014/190/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1), în special articolul 91 alineatul (2) și articolul 92 alineatele (6) și (7),
întrucât:
(1)
În conformitate cu articolul 91 alineatul (2) din Regulamentul (UE) nr. 1303/2013, în scopul stabilirii unui cadru financiar adecvat pentru fonduri este necesar să se stabilească repartizarea anuală a resurselor globale alocate pentru fiecare stat membru în cadrul obiectivului privind investițiile pentru creștere economică și ocuparea forței de muncă și al obiectivului de cooperare teritorială europeană, precum și repartizarea anuală a resurselor pentru fiecare stat membru din alocările specifice pentru inițiativa privind ocuparea forței de muncă în rândul tinerilor, după cum se menționează la articolul 16 din Regulamentul (UE) nr. 1304/2013 al Parlamentului European și al Consiliului (2).
(2)
În conformitate cu articolul 91 alineatul (2) din Regulamentul (UE) nr. 1303/2013, prezenta decizie ar trebui să stabilească lista regiunilor eligibile pentru inițiativa privind ocuparea forței de muncă în rândul tinerilor.
(3)
În conformitate cu articolul 92 alineatul (2) din regulamentul menționat mai sus, este necesar să se stabilească repartizarea anuală a resurselor specifice alocate pentru fiecare stat membru în funcție de diferitele categorii de regiuni, după cum se specifică în cadrul obiectivului privind investițiile pentru creștere economică și ocuparea forței de muncă, inclusiv alocările suplimentare destinate Ciprului pentru anii 2014 și 2015.
(4)
Este necesar să se stabilească repartizarea anuală a resurselor specifice alocate pentru fiecare stat membru pentru Fondul de coeziune, din care s-au scăzut sumele care urmează să fie transferate de către statele membre Mecanismului pentru Interconectarea Europei, în conformitate cu articolul 92 alineatul (6) din regulamentul menționat mai sus.
(5)
Este necesar să se stabilească repartizarea anuală a resurselor specifice destinate regiunilor ultraperiferice din Franța, Spania și Portugalia și regiunilor din Finlanda și Suedia care îndeplinesc criteriile prevăzute la articolul 2 din Protocolul nr. 6 la Actul de aderare din 1994.
(6)
Este necesar să se stabilească repartizarea anuală a resurselor specifice alocate inițiativei privind ocuparea forței de muncă în rândul tinerilor.
(7)
Este necesar să se stabilească sumele care urmează să fie transferate din alocările fiecărui stat membru din Fondul de coeziune către Mecanismul pentru Interconectarea Europei instituit prin Regulamentul (UE) nr. 1316/2013 al Parlamentului European și al Consiliului (3).
(8)
Este necesar să se stabilească sumele care urmează să fie transferate din plățile efectuate în cadrul obiectivului privind investițiile pentru creștere economică și ocuparea forței de muncă către ajutorul pentru cele mai defavorizate persoane. Acest transfer are la bază alocarea pentru Fondul de ajutor european pentru cele mai defavorizate persoane (4).
(9)
Este necesar să se stabilească repartizarea anuală a resurselor specifice pentru acțiuni inovatoare în gestiune directă sau indirectă de către Comisie în domeniul dezvoltării urbane durabile.
(10)
Este necesar să se stabilească repartizarea anuală a resurselor globale alocate pentru fiecare stat membru în cadrul obiectivului de cooperare teritorială europeană și a resurselor specifice pentru cele trei componente ale acestuia, în conformitate cu articolul 4 alineatul (1) din Regulamentul (UE) nr. 1299/2013 al Parlamentului European și al Consiliului (5).
(11)
Din motive de transparență, repartizările globale ar trebui să fie calculate la prețurile din 2011.
(12)
Dată fiind programarea efectuată de către statele membre, repartizările anuale specifice ar trebui să se calculeze în prețuri curente pentru a reflecta indexarea de 2 % pe an în conformitate cu articolul 91 alineatul (1) din Regulamentul (UE) nr. 1303/2013 și pentru a stabili resursele disponibile în mod efectiv după deducerea sprijinului pentru Mecanismul pentru Interconectarea Europei, a ajutorului pentru cele mai defavorizate persoane, a asistenței tehnice la inițiativa Comisiei și a alocării pentru acțiuni inovatoare în gestiune directă sau indirectă de către Comisie în domeniul dezvoltării urbane durabile,
ADOPTĂ PREZENTA DECIZIE:
Articolul 1
Repartizarea anuală a resurselor globale alocate pentru fiecare stat membru în cadrul obiectivului privind investițiile pentru creștere economică și ocuparea forței de muncă este stabilită în anexa I.
Articolul 2
Repartizarea anuală a resurselor globale alocate pentru fiecare stat membru în cadrul obiectivului de cooperare teritorială europeană este stabilită în anexa II.
Articolul 3
Repartizarea anuală a resurselor pentru fiecare stat membru din alocările specifice pentru inițiativa privind ocuparea forței de muncă în rândul tinerilor este stabilită în anexa III.
Articolul 4
Regiunile eligibile pentru finanțare în cadrul inițiativei privind ocuparea forței de muncă în rândul tinerilor sunt cele enumerate în anexa IV.
Articolul 5
Repartizarea anuală a resurselor globale alocate pentru fiecare stat membru regiunilor mai puțin dezvoltate în cadrul obiectivului privind investițiile pentru creștere economică și ocuparea forței de muncă și disponibile pentru programare este stabilită în anexa V.
Articolul 6
Repartizarea anuală a resurselor globale alocate pentru fiecare stat membru regiunilor de tranziție în cadrul obiectivului privind investițiile pentru creștere economică și ocuparea forței de muncă și disponibile pentru programare este stabilită în anexa VI.
Articolul 7
Repartizarea anuală a resurselor globale alocate pentru fiecare stat membru regiunilor mai dezvoltate în cadrul obiectivului privind investițiile pentru creștere economică și ocuparea forței de muncă și disponibile pentru programare este stabilită în anexa VII.
Articolul 8
Repartizarea anuală a resurselor globale alocate pentru fiecare stat membru Fondului de coeziune în cadrul obiectivului privind investițiile pentru creștere economică și ocuparea forței de muncă și disponibile pentru programare este stabilită în anexa VIII.
Articolul 9
Repartizarea anuală a resurselor globale alocate pentru fiecare stat membru pentru finanțarea suplimentară destinată regiunilor ultraperiferice și regiunilor NUTS 2 care îndeplinesc criteriile prevăzute la articolul 2 din Protocolul nr. 6 la Actul de aderare din 1994 în cadrul obiectivului privind investițiile pentru creștere economică și ocuparea forței de muncă și disponibile pentru programare este stabilită în anexa IX.
Articolul 10
Repartizarea anuală a resurselor pentru fiecare stat membru din alocările specifice pentru inițiativa privind ocuparea forței de muncă în rândul tinerilor și disponibile pentru programare este stabilită în anexa X.
Articolul 11
Repartizarea anuală a sumelor care urmează să fie transferate din alocările fiecărui stat membru din Fondul de coeziune către Mecanismul pentru Interconectarea Europei este stabilită în anexa XI.
Articolul 12
Repartizarea anuală a sumelor care urmează să fie transferate din alocările globale ale fiecărui stat membru în cadrul obiectivului privind investițiile pentru creștere economică și ocuparea forței de muncă către ajutorul pentru cele mai defavorizate persoane este stabilită în anexa XII.
Articolul 13
Repartizarea anuală a resurselor pentru acțiuni inovatoare în gestiune directă sau indirectă de către Comisie în domeniul dezvoltării urbane durabile este stabilită în anexa XIII.
Articolul 14
Repartizarea anuală a resurselor globale alocate pentru fiecare stat membru în cadrul componentei de cooperare transfrontalieră a obiectivului de cooperare teritorială europeană și disponibile pentru programare este stabilită în anexa XIV.
Articolul 15
Repartizarea anuală a resurselor globale alocate pentru fiecare stat membru în cadrul componentei de cooperare transnațională a obiectivului de cooperare teritorială europeană și disponibile pentru programare este stabilită în anexa XV.
Articolul 16
Repartizarea anuală a resurselor globale alocate în cadrul componentei de cooperare interregională a obiectivului de cooperare teritorială europeană și disponibile pentru programare este stabilită în anexa XVI.
Articolul 17
Prezenta decizie se adresează statelor membre.
Adoptată la Bruxelles, 3 aprilie 2014.

Labels: 19
5
0
9
15